**ИЗБОРНИ ПРЕДМЕТИ – ЦИЉЕВИ, ТЕМЕ И НАЧИН РАДА**

Ови предмети реализузују се пројектном наставом у комбинацији дигиталне и редовне наставе, рада на терену, истраживачког рада и самосталних активности ученика.

Оцењују се бројчаном оценом од 1 до 5, а оцена улази у просек. Када се ученик приликом уписа определи за два предмета, они за њега постају обавезни за текућу школску годину. Ученици наредне школске године, приликом уписа у други разред имају могућност да се определе за друге изборне предмете.

**ОБРАЗОВАЊЕ ЗА ОДРЖИВИ РАЗВОЈ**

Бави се **проучавањем очувања и заштите животне средине** и циљ овог предмета је да ученик, на основу истраживања људских активности и непосредног окружења, развије критички, активан и одговоран однос према себи и окружењу (месту) у ком живи и да садашњост сагледава и кроз перспективу будућности.

Часови на овом предмету су веома занимљиви, интерактивни и код ученика буде жељу за истраживањем свих елемената заштите животне средине. На самим часовима се на одређену тему ради у виду пројектне наставе: панои, презентације, мини-квизови, истраживања са интернет-сајтова, прикупљање података са паметних телефона путем занимљивих апликација, хуманитарне акције и сл.

Оно што овај предмет посебно чини занимљивим, јесте то да у току године на часовима постоје и **лабораторијске вежбе у новоопремљеној лабораторији** ради разних истраживања на задате теме.

Исто тако, на овом предмету постоји и **организовање теренске наставе** у виду посета разних институција у граду (фабрика воде, хидрометеоролошка станица, пољопривредна стручна служба...), да би ученици кроз практичан рад видели и разумели рад институција које се баве очувањем животне средине. Поред градских, у плану су и институције ван града (Нови Сад, Београд ...) у виду стручних екскурзија, а у каснијим годинама, реализују се и вишедневне стручне екскурзије у нашим националним парковима (Фрушка гора, Копаоник, Тара ...).

**Теме** које се проучавају у првој години су**: Вода и Ваздух** са видом пројектне, лабораторијске и теренске наставе током целе године.

**ПОЈЕДИНАЦ, ГРУПА И ДРУШТВО**

 Циљ предмета је да се ученик оспособи **за критичко сагледавање места појединца и група у друштву**. Битно је да ученик исказује ставове и вредности и развија **осетљивост за етичко просуђивање и деловање**.

У првом разреду програм садржи **две теме: „Oд узора и идола до вођа и следбеника“ и „Усамљеност, одбаченост, отуђеност“.** Оне су прилагођене узрасту ученика и њиховим интересовањима

Истраживања које ученици спроводе су најчешће ван школе, што подразумева **одлазак у библиотеке, музеје, одговарајуће институције**. Организују се и групне посете позоришту, музеју, галеријама... Посебна пажња се посвећује хуманитарним манифестацијама, да се код ученика развије осећај хуманости и солидарности.

Кроз пројекте се организују и активности које су намењене ширем аудиторијуму (изложбе, базари,представе, квизови).

Овај предмет **код ученика подстиче радозналост, истрајност, критичко размишљање, одговорност, самосталност и оснажује младе да се ослањају на сопствене снаге и негују праве вредности!**

**ЈЕЗИК, МЕДИЈИ И КУЛТУРА**

Овај предмет бави се следећим темама:

**Јавни наступ**

**Чиме год да се бавиш, твој успех зависиће од начина на који представљаш себе и своје идеје!** За почетак, запамти да су и одговарање или презентовање на часу једна врста ЈАВНОГ НАСТУПА. Зато ћемо обрађујући ову тему тражити одговоре на питања као што су: Шта јавни наступ чини успешним? Зашто је важна невербална комуникација? Како превазићи трему у јавним наступима?Ко су познати говорници данашњице?

**Креатори и примаоци медијских порука**

За савременог човека и савремено друштво, **медијска писменост је неопходна.** Сва развијена друштва су то на време увидела и увела медијско образовање у школама. У оквиру ове теме открићемо зашто је важно бити медијски писмен, истражујући: **медијске поруке,**  **стереотипе у медијима,** **лажне вести,** **манипулацију,** **сензационализам,** **угрожавање приватности људи,** **културу и некултуру у медијима,** **говор мржње, итд.**

**Вредности**

**Шта означава култура**: начин облачења људи, обичаје, породични живот, обрасце провођења слободног времена, начине рада и стварања, религијске обреде?

**На основу чега одређујемо или вреднујемо шта је:** добро или лоше, лепо или ружно,успешно или неуспешно, истинито или лажно,пристојно или непристојно?

**УМЕТНОСТ И ДИЗАЈН**

Циљ учења овог изборног програма је да ученик, **кроз истраживање уметности и стваралачки рад, развија осетљивост за естетику, креативност, радозналост и мотивацију за стварање и изражавање у различитим медијима**, као и да формира навику да се континуирано укључује у уметнички и културни живот заједнице.

**Рад са ученицима је интерактиван**, тимски, истраживачки и остварује се путем пројектне наставе. **Обухвата практичан рад на ликовним и радионицама примењене уметности, организациони (координација, промоција) као и вршњачку едукацију**. Организујемо посете изложбама, позоришним представама и другим културним догађајима у нашем и другим градовима.

У досадашњим активностима реализовали смо два пројекта:

- Омладински пројекат - Клуб ученика „Пикасо“ – реновирали смо и опремили потпуно нов простор – малу учионицу у којој се одржавају часови, ликовне радионице, излажу ученички радови и обављају друге активности. Организовали смо ликовни конкурс и завршну изложбу у Културном центру Зрењанина.

- У склопу партнерског пројекта „Осликавање“, одржали смо ликовну радионицу и конкурс за израду мурала у дворишту школе са темом „Интеркултуралност“ и отворили Малу галерију у холу Зрењанинске гимназије.

**Ученици сами бирају каквим активностима желе да се баве у оквиру различитих наставних тема.**